Kyslíkovo-acetylénová súprava na zváranie plameňom (Autogén)
**Zváranie plameňom** alebo zastarano **autogénne zváranie** je druh zvárania, pri ktorom sa základný aj prídavný materiál na mieste budúceho spoja zohrieva a zataví plameňom vysokej teploty, ktorý sa získa spaľovaním zmesi horľavého plynu s kyslíkom (najčastejšie acetylén). Prídavný materiál má zvyčajne tvar drôtu a po roztavení sa zlieva so základným materiálom. Niekedy sa utvára zvarový spoj i bez prídavného materiálu.

Spaľovanie *kyslíkovo-acetylénového plameňa* prebieha vo dvoch fázach. V prvej fáze sa acetylén spaľuje s kyslíkom na oxid uhoľnatý a vodík podľa rovnice:
C2H2 + 2 O = 2 CO + H2 + 5050 kcal/m3
v druhej fáze spaľovanie prebieha vo vonkajšom plameni žltkastej až namodrastej farby. Potrebný kyslík berie plameň zo vzduchu (má oxidačný účinok). Spaľovanie prebieha podľa vzťahu:
2 CO + H2 = 2 CO2 + H2O + 6450 kcal/m3
Súčet reakčných tepiel z obidvoch fáz spaľovania dáva výhrevnosť acetylénu – 11 500 kcal/m3.
Zloženie zmesi kyslíka a acetylénu určuje druh plameňa.
Spaľovanie *kyslíkovo-vodíkového plameňa* prebieha takisto v dvoch fázach. V prvej fáze:
4 H2 + O2 = 2 H2 + 2 H2O + 1300 kcal/m3
v druhej fáze odoberá plameň potrebný kyslík zo vzduchu:
2 H2 + 2 H2O + O2 = 4 H2O +1270 kcal/m3
Používa sa väčšinou na zváranie farebných a ľahkých kovov.
Pri zváraní plameňom sa používajú dva základné spôsoby zvárania, ktoré uplatňujeme pri zváraní v rôznych polohách:

a) *zváranie dopredu*
b) *zváranie dozadu*
Pri **zváraní dopredu** postupuje prídavný materiál v smere zvárania pred horákom. Plameň zahrieva najmä zvarové plochy a nechráni hotový zvar ani koreň zvaru pred prístupom vzduchu. Zvar rýchlo chladne, a preto má horšie mechanické vlastnosti. Používa sa pri zváraní oceľových plechov do hrúbky 4 mm a kovov s pomaly tečúcim kúpeľom (ľahké a farebné kovy a i.).  

Pri **zváraní dozadu** postupuje prídavný materiál v smere zvárania za horákom. Zvárač môže sledovať kúpeľ, čo zaručuje výbornú kvalitu zvaru. Plameň chráni vonkajšou redukčnou oblasťou zvar pred prístupom vzduchu a oxidáciou. Zvar pomalšie chladne, zmenšuje sa pnutie a deformácia, a tým sa dosahujú dobré mechanické vlastnosti zvaru. Tento spôsob zvárania sa používa na oceľové plechy hrubšie ako 4 mm a kovy s rýchlo tečúcim kúpeľom.  

Polohu zvárania určuje umiestnenie zvaru na výrobku a spôsob otáčania zváraného predmetu pri zváraní. Rozoznávame tieto polohy: poloha vodorovná zhora, zvislá poloha, vodorovný zvar na zvislej stene a poloha nad hlavou.  

Naváranie sa v strojárstve dnes už často nepoužíva, a to jednak pri úprave povrchov dôležitých súčiastok, jednak pri oprave funkčných hrán a plôch strojov, nástrojov a pod. Návarom sa zvyšuje aj odolnosť proti opotrebeniu, korózii a tepelnej únave.

**Výhody:**

* operatívnosť (proces nevyžaduje zdroj elektrického prúdu)
* technológia vhodná pre opravárenskú činnosť
* vhodnosť technologického využitia pre tvrdé spájkovanie a rezanie
* dostupnosť

**Nevýhody:**

* vysoký tepelný príkon, t. j. širšie teplom ovplyvnená oblasť základného materiálu /TOO/
* dlhšie časy zvárania
* väčšia náchylnosť k tvorbe chýb ako napr. studený spoj
*

Iné projekty
------------

Commons
* Spolupracuj na Commons Commons ponúka multimediálne súbory na tému **Zváranie plameňom**